Sodba Splošnega sodišča (prvi senat) z dne 25. septembra 2018 – GABO:mi/Komisija

(Zadeva T-10/16)

„Arbitražna klavzula – Šesti in sedmi okvirni program Evropske skupnosti za raziskave, tehnološki razvoj in predstavitvene dejavnosti (2002-2006 in 2007-2013) – Dopisi za vračilo dela odobrenih sredstev – Opomin – Pobot terjatev – Prilagoditev tožbe – Dopustnost – Upravičenost odhodkov – Sredstva v skrbniških skladih – Dolžnost vpisati stroške v pogodbenikove računovodske izkaze – Skladnost z računovodskimi pravili, ki se uporabljajo v državi pogodbenikovega sedeža – Pravna varnost – Zaupanje v pravo – Dobro upravljanje – Preglednost – Pravica do izjave – Sorazmernost“

1. Ničnostna tožba – Tožba, ki se dejansko nanaša na pogodbeni spor – Razglasitev ničnosti opomina, ki ga je izdala Komisija – Nepristojnost sodišča Unije – Nedopustnost (člena 263 PDEU in 272 PDEU) (Glej točke od 41 do 43 in 47.)

2. Ničnostna tožba – Izpodbojni akti – Pojem – Odločba o izvensodnem pobotu dolgov in terjatev, ki jo je Komisija sprejela na podlagi Uredbe št. 966/2012 – Vključitev (člen 263 PDEU; Uredba Evropskega parlamenta in Sveta št. 966/2012) (Glej točko 44.)

3. Sodni postopek – Vloga, s katero se postopek začne – Predlogi – Sprememba med postopkom – Zahteva (Poslovnik Splošnega sodišča, člena 76(1)(d) in (e) ter 84) (Glej točki 48 in 50.)

4. Sodni postopek – Sklep ali uredba, s katero je med postopkom nadomeščen izpodbijani akt – Vloga za prilagoditev tožbe – Vložitev predloga za prilagoditev, ki ni v skladu s Poslovnikom – Obveznost Splošnega sodišča, da tožečo stranko opozori in ji omogoči popravek tožbe (Poslovnik Splošnega sodišča, člen 86(2)) (Glej točko 52.)

5. Sodni postopek – Vložitev tožbe pri Splošnem sodišču na podlagi arbitražne klavzule – Razlogi – Kršitev načel zaupanja v pravo, pravne varnosti in preglednosti ter pravil o dobrem upravljanju in pravici do izjave – Brezpredmeten razlog – Zavrnitev (člen 272 PDEU) (Glej točki 57 in 58.)

6. Sodni postopek – Vložitev tožbe pri Splošnem sodišču na podlagi arbitražne klavzule – Pogodba, za katero se uporablja nacionalno pravo – Uporaba nacionalnega materialnega prava – Podvrženost pogodbe pravilom prava Unije s področja subvencij, po potrebi dopolnjenem z nacionalnim pravom – Neuporaba nacionalne zakonodaje s področja subvencij (člen 272 PDEU) (Glej točke od 64 do 66.)

7. Sodni postopek – Vložitev tožbe pri Splošnem sodišču na podlagi arbitražne klavzule – Pogodbe, sklenjene v okviru specifičnega programa na področju raziskav, tehnološkega razvoja in predstavitvenih dejavnosti – Zavrnitev Komisije, da nekatere stroške, ki jih je prijavil upravičenec, šteje za upravičene – Zavrnitev na podlagi nevpisa sredstev v računovodske izkaze upravičenca – Upravljanje sredstev upravičenca v okviru sklada, ki ima za posledico vpis sredstev v saldo naročitelja – Upravičenost prijavljenih stroškov (člen 272 PDEU) (Glej točke 82 in od 84 do 87.)

8. Proračun Evropske unije – Finančna pomoč Unije – Obveznost upravičenca, da upošteva pogoje za dodelitev pomoči – Financiranje, ki se nanaša zgolj na dejansko nastale stroške – Dokaz resničnosti prijavljenih stroškov – Neobstoj – Neupravičeni stroški – Kršitev načela varstva zaupanja v pravo zaradi kritja stroškov iste vrste v okviru prejšnjih projektov – Neobstoj (člen 317 PDEU) (Glej točke 94, 95, 122 in 123.)

9. Sodni postopek – Vložitev tožbe pri Splošnem sodišču na podlagi arbitražne klavzule – Pogodbe, sklenjene v okviru specifičnega programa na področju raziskav, tehnološkega razvoja in predstavitvenih dejavnosti – Zavrnitev Komisije, da bi za upravičene stroške štela nekatere zneske, izplačane upravičencu iz naslova izpolnjevanja pogodb – Zahteva za vračilo predujma – Izpodbijanje obsega tega nadomestila s strani upravičenca – Sklicevanje na načelo sorazmernosti – Dopustnost – Obveznost izvrševanja pogodbe v dobri veri (člen 5(4) PEU; člen 272 PDEU) (Glej točki 107 in 108.)

Predmet

Prvič, predlog na podlagi člena 272 PDEU za ugotovitev neobstoja terjatve, navedene v dveh obvestilih z dne 2. decembra 2015 in bremepisu z dne 2. decembra 2015, ki se nanašajo na terjatev v višini 1.770.417,29 EUR, ter drugič, predlog na podlagi člena 263 PDEU za razglasitev ničnosti sklepov o pobotu, zajetih v sedmih dopisih z dne 16. in 21. decembra 2015, 14. januarja, 26. aprila in 3. maja 2016, katerih namen je pobot vseh plačil glede domnevnega dolga tožeče stranke, ter navedenih bremepisa in obvestil.

Izrek

1. Terjatev Evropske komisije do družbe GABO:mi Gesellschaft für Ablauforganisation:milliarium mbH & Co. KG, navedena v bremepisu št. 3241514917 z dne 2. decembra 2015 in v dveh obvestilih z dne 2. decembra 2015, je neutemeljena, kar zadeva prijavljene stroške glede „splošnega proračuna za potovanja ali seje“ ter s tem povezana pavšalna nadomestila.

2. V preostalem se tožba zavrne.